Papersnake/gushiwen huggingface dataset:
秋日夔府咏怀奉寄郑监李宾客一百韵
杜甫（唐代）

绝塞乌蛮北，孤城白帝边。飘零仍百里，消渴已三年。

雄剑鸣开匣，群书满系船。乱离心不展，衰谢日萧然。

筋力妻孥问，菁华岁月迁。登临多物色，陶冶赖诗篇。

峡束沧江起，岩排石树圆。拂云霾楚气，朝海蹴吴天。

煮井为盐速，烧畬度地偏。有时惊叠嶂，何处觅平川。

鸂鶒双双舞，猕猿垒垒悬。碧萝长似带，锦石小如钱。

春草何曾歇，寒花亦可怜。猎人吹戍火，野店引山泉。

唤起搔头急，扶行几屐穿。两京犹薄产，四海绝随肩。

幕府初交辟，郎官幸备员。瓜时犹旅寓，萍泛苦夤缘。

药饵虚狼藉，秋风洒静便。开襟驱瘴疠，明目扫云烟。

高宴诸侯礼，佳人上客前。哀筝伤老大，华屋艳神仙。

南内开元曲，常时弟子传。法歌声变转，满座涕潺湲。

吊影夔州僻，回肠杜曲煎。即今龙厩水，莫带犬戎膻。

耿贾扶王室，萧曹拱御筵。乘威灭蜂虿，戮力效鹰鹯.

旧物森犹在，凶徒恶未悛。国须行战伐，人忆止戈鋋.

奴仆何知礼，恩荣错与权。胡星一彗孛，黔首遂拘挛。

哀痛丝纶切，烦苛法令蠲。业成陈始王，兆喜出于畋。

宫禁经纶密，台阶翊戴全。熊罴载吕望，鸿雁美周宣。

侧听中兴主，长吟不世贤。音徽一柱数，道里下牢千。

郑李光时论，文章并我先。阴何尚清省，沈宋欻联翩。

律比昆仑竹，音知燥湿弦。风流俱善价，惬当久忘筌。

置驿常如此，登龙盖有焉。虽云隔礼数，不敢坠周旋。

高视收人表，虚心味道玄。马来皆汗血，鹤唳必青田。

羽翼商山起，蓬莱汉阁连。管宁纱帽净，江令锦袍鲜。

东郡时题壁，南湖日扣舷。远游凌绝境，佳句染华笺。

每欲孤飞去，徒为百虑牵。生涯已寥落，国步乃迍邅。

衾枕成芜没，池塘作弃捐。别离忧怛怛，伏腊涕涟涟。

露菊班丰镐，秋蔬影涧瀍.共谁论昔事，几处有新阡。

富贵空回首，喧争懒著鞭。兵戈尘漠漠，江汉月娟娟。

局促看秋燕，萧疏听晚蝉。雕虫蒙记忆，烹鲤问沈绵。

卜羡君平杖，偷存子敬毡。囊虚把钗钏，米尽坼花钿。

甘子阴凉叶，茅斋八九椽。阵图沙北岸，市暨瀼西巅。

羁绊心常折，栖迟病即痊。紫收岷岭芋，白种陆池莲。

色好梨胜颊，穰多栗过拳。敕厨唯一味，求饱或三鳣.

儿去看鱼笱，人来坐马鞯。缚柴门窄窄，通竹溜涓涓。

堑抵公畦棱，村依野庙壖。缺篱将棘拒，倒石赖藤缠。

借问频朝谒，何如稳醉眠。谁云行不逮，自觉坐能坚。

雾雨银章涩，馨香粉署妍。紫鸾无近远，黄雀任翩翾.

困学违从众，明公各勉旃。声华夹宸极，早晚到星躔。

恳谏留匡鼎，诸儒引服虔。不逢输鲠直，会是正陶甄。

宵旰忧虞轸，黎元疾苦骈。云台终日画，青简为谁编。

行路难何有，招寻兴已专。由来具飞楫，暂拟控鸣弦。

身许双峰寺，门求七祖禅。落帆追宿昔，衣褐向真诠。

安石名高晋，昭王客赴燕。途中非阮籍，查上似张骞。

披拂云宁在，淹留景不延。风期终破浪，水怪莫飞涎。

他日辞神女，伤春怯杜鹃。淡交随聚散，泽国绕回旋。

本自依迦叶，何曾藉偓佺。炉峰生转盼，橘井尚高褰。

东走穷归鹤，南征尽跕鸢。晚闻多妙教，卒践塞前愆。

顾凯丹青列，头陀琬琰镌。众香深黯黯，几地肃芊芊。

勇猛为心极，清羸任体孱。金篦空刮眼，镜象未离铨。
石榴亭诸父夜酌
张玉娘（宋代）

永漏报高阁，榴亭出夜筵。紫檀熏宝鼎，银烛散青烟。

灵籁生修竹，香风入夏弦。露浓罗袖重，歌遏酒杯传。

诸妇酣春梦，双娥失翠钿。玉山推不倒，看月背花眠。
谢久轩蔡先生惠墨九首
姚勉（宋代）

抠衣忆初时，谨独拜明训。
冥途方擿埴，夷轨忽发轫。
始知颜四勿，于此道有进。
敢云圣贤远，二字古心印。
白贲
牟巘（宋代）

致饰虽云贲则亨，含章内照乃为真。离明外附天光发，艮止中存道体纯。

玉质未雕虹贯日，素功后绘物生春。也应笑我元犹白，不比羔羊正直人。
呈潘潭州十首
赵蕃（宋代）

楚国固多兰与荃，长林野水若何边。
樵夫政自不知贵，采卖何曾直一钱。
送僧归姑苏
释智圆（宋代）

姑苏台畔树含秋，蝉噪西风雨乍收。
闲笑闲吟忽归去，月明何处宿孤舟。
白鸥诗
陆龟蒙（唐代）

惯向溪头漾浅沙，薄烟微雨是生涯。时时失伴沈山影，

往往争飞杂浪花。晚树清凉还鸀鳿，旧巢零落寄蒹葭。

池塘信美应难恋，针在鱼唇剑在虾。
满江红 吊仁和沈孝女刲股殒命
蔡捷（清代）

废寝忘餐，但指望、萱堂起色。猛听得、医人耳语，夜来当绝。

酬地听将遗体代，呼天暗把炉香爇。按金刀，良药腕中寻，亲调燮。

耐不起，疮中裂。流不住，楼头血。向搀扶老父，那堪声说。

白发春回双竖梦，蛾眉魂逐三更月。谢夫君，莫怨暂归宁，成长别。
禅峰寺
饶南强（宋代）

禅山乔木饱苍烟，柿叶能来老郑虔。
楼阁暮寒风铁定，与僧分展对床眠。
句
石延年（宋代）

小萼裁成绛腊匀。
华清宫三首·其三
崔橹（唐代）

门横金锁悄无人，落日秋声渭水滨。
红叶下山寒寂寂，湿云如梦雨如尘。
再次前韵三首
陈造（宋代）

茗瓯对客乳花浓，静听挥犀发异同。
度腊迎春如此过，不知人世有王公。
题王师尹所藏三峡图
仇远（元代）

庐山石桥天下奇，奔湍赴壑潜冯夷。
倚阑俯瞰毛发竦，品题曾读坡仙诗。
画师笔斡造化窟，岂必夜半夸娥移。
蜀天茫茫千万里，仿佛猿声亦如此。
何当谱入朱丝弦，水底鱼龙应洗耳。
寄王谦仲周子充丈
赵蕃（宋代）

吴蜀三分地，沅湘合水流。
鱼鰕今岛屿，兰茝旧汀洲。
逾月雨连昼，莫春风送秋。
湿桑蚕饿死，坏种谷漂浮。
弊屋无乾处，呈嗟几日休。
事多徵放逐，文欲号穷愁。
惧祸初求免，兹行重失谋。
官曹待符檄，食事指衣裘。
淹速空占服，行藏漫倚楼。
生涯纵草草，行路胜悠悠。
弟妹怀天末，梦魂栖浪头。
何当得散号，从此具归舟。
特达非无仗，迍邅自过忧。
禁庭敦宿契，枢府记乡州。
几遇长安使，频蒙礼翰投。
虽狐悬釜煮，且益破囊收。
忧禹思由溺，阿衡任内沟。
岂伊侪子弟，而俾堕拘囚。
霄汉瞻归雁，波涛羡没鸥。
怀哉上南斗，去矣事西畴。
曲肱诗二十首
白玉蟾（宋代）

梦断南柯觉昨非，因缘尽处两分飞。
寒松空锁翠娥梦，我独于今未得归。
待山月
皎然（唐代）

夜夜忆故人，长教山月待。
今宵故人至，山月知何在。
逢道者神和子
王毂（唐代）

珍重神和子，闻名五十年。童颜终不改，绿发尚依然。

酒里消闲日，人间作散仙。长生如可慕，相逐隐林泉。
喜罗通守来郡养疾
姚燮（清代）

经年烽火迤江台，作赋难为庾信哀。屈子搴兰循泽到，王乔脱信自天来。

壮怀已尽穷生拙，道力能坚旦气回。万㝢升沈苍狗幻，且招琼管侑清罍。
苦寒
刘攽（宋代）

不敢怨云雾，不敢悲雪霜。此是上帝令，所以诛愆阳。

不见李与桃，前日胡为芳。不见蚊与穥，往日胡为翔。

反时固为妖，徼倖真不祥。但令冷气除，岂敢虞冻僵。

吾道不终穷，君看松与篁。
留别赤壁山僧
皇甫汸（明代）

赤壁矶头月可哀，山僧常笑使君来。秣陵城外清秋夜，怅望江云隔楚台。
金陵杂兴二百首
苏泂（宋代）

万钥深深待驾临，府藏戈甲库黄金。
规恢画饼翻增弊，孤负先皇一片心。
何绍基绍毅昆季招同沈尧许瀚江亭饮酒
姚燮（清代）

八窗明翠划烟波，静阁高筵谢绮罗。对酒山川芳草阔，入关风雨乱云多。

几人早遂弹冠愿，有客能为拊缶歌。晚磬声中吾醉矣，醉看归鸟下林阿。
西行阻兵复归小漫山霍西牛过宿诉别
成鹫（清代）

行脚出门归亦客，閒身到处主中宾。萍踪未定逢知己，蜡烛无中别故人。

江水长流寒不冱，云山弥望远生皴。临岐指点泷西路，君但能来莫问津。
春兴
刘子翚（宋代）

弱渌才胜舫，危青更著楼。
管弦非老伴，风雨定花仇。
兀坐还无味，微竹却自由。
只嫌诗作崇，呫呫不能休。
倡妪叹
梅尧臣（宋代）

万钱买尔身，千钱买尔笑。
老笑空媚人，笑死人不要。
题沈子和德冲画龙
仇远（元代）

红霞飞尽玄云同，深山大泽生春风。
震雷一声蛰户启，老龙夭矫生苍穹。
忆曾舣舟垂虹外，舟子传呼黑龙挂。
须臾急雨暗吴淞，昔见真龙今见画。
江南久旱草木空，湖水陡落如秋冬。
苍生望霓心颙颙，阿香唤起隆中龙。
次韵赵少师寄别程给事
赵抃（宋代）

人生难会合，天与此阶缘。逸驾来艰远，孤帆映后前。

吴江阻潮汐，越峤望云烟。叙别情何厚，新诗两灿然。
自寿安之长水
李复（宋代）

夜宿锦屏下，晓行伊水长。
露寒荷叶紫，秋晚稻花香。
女几仙风断，连昌辇路荒。
二年浑作客，山驿过重阳。
遇罗员外衮
黄滔（唐代）

灞陵桥外驻征辕，此一分飞十六年。豸角戴时垂素发，

鸡香含处隔青天。绮园难贮林栖意，班马须持笔削权。

可忘自初相识地，秋风明月客鄜延。
漫兴 其一
郑樵（宋代）

野鸟日啼户外，凉风时入帘间。老夫梦后攲枕，稚子病中解颜。
柘
陶梦桂（宋代）

老矣能消几许衣。一株休论几絇丝。
垂杨舞彻莺歌歇，且看东风舞柘枝。
浣溪沙（至日带湖）
韩淲（宋代）

爱日回春一线长。氛氲谁忆御炉香。孤城岁晚卧沧江。

花底千炉迎淑气，湖阴十里写晴光。剩拼华发醉为乡。
次韵谭令尹茅庵十咏 其三
刘弇（宋代）

歊风青苯䔿，浴月碧涟漪。仅比蜗庐客，肯惭衡泌诗。
东波琴操
孙绪（明代）

词锋如箭口悬河，一语投机大梦吪。今日平康谁得似，只闻鞍马夜来多。
寄长道
韦骧（宋代）

诗筒寂寞过残秋，望断前山暮霭收。共简犹思石岩句，连镳悔失烂柯游。

晴溪激浅声还细，栖鸟争深闹未休。野兴与君当不异，不知今日在层楼。
石盆水窠
姜特立（宋代）

数叶玉簪敷翠，一拳水石含秋。
何须坐我濠濮，自觉心清境幽。
秦镜歌
周尔墉（清代）

金人十二销戈戟，合欢铸出团栾璧。团栾如月色如霜，阿房曾照银河夕。

银河不夜群内宴，蓬莱咫尺通明殿。秦山勒石虽万世，镐池别有神仙眷。

可怜徐市楼船去不还，不如镜背双飞燕。飞燕年年海上来，神仙海上应相见。

骊山山下锢三泉，虎视六合人长眠。虽携百鍊照胆去，难从身后照生前。

银蚕金雀皆幽穴，含光同作河梁别。土花碧点鹦鹉斑，锈晕红生杜鹃血。

何时地市到人间，牧儿一炬功何烈。滴水蟾蜍碧唾壶，茂陵甲帐乃同辙。

秦地山河已劫灰，云烟过眼徒徘徊。黄金凫雁皆磨泐，一片寒冰冻不开。

祖龙不能自镜镜万世，乃令此镜今日犹尘埃。呜呼帝王之镜在三古，碎铜零瓦终灰土。

后人得此转快心，发奁自胜珍璜琥。伴以晋砖砻作研，位置棐几辉窗户。

同向萧斋叙古欢，摩挲气作长虹吐。
满江红
杨炎正（宋代）

典尽春衣，也应是、京华倦客。都不记、麹尘香雾，西湖南陌。儿女别时和泪拜，牵衣曾问归时节。到归来、稚子已成阴，空头白。

功名事，云霄隔。英雄伴，东南拆。对鸡豚社酒，依然乡国。三径不成陶令隐，一区未有扬雄宅。问渔樵、学作老生涯，从今日。
四顶山
张彦修（宋代）

翠峦齐耸压平湖，晚绿朝红画不如。寄语商山闲四皓，好来各占一峰居。
贾岛
徐钧（宋代）

早弃浮屠学缀文，争知命薄第难登。
行吟月下敲门句，气味依然不脱僧。
萧尚书纵目楼
章颖（宋代）

深居无事即神仙，况阅丹经第几篇。桂树花开临旧国，榴皮书字彻新砖。

琼书玉篆行将见，铁画银钩粲可镌。他日功成升举去，愿分馀庇及姻联。
挽吴鹤林尚书三首
李曾伯（宋代）

凤翥鹤林邑，来仪鸳鹭群。
陈谟倾帝听，摛翰媲皇坟。
位且践台斗，心惟寄岫云。
诏纶方夜下，天曷丧斯文。
饯王岑判官赴襄阳道
岑参（唐代）

故人汉阳使，走马向南荆。不厌楚山路，只怜襄水清。

津头习氏宅，江上夫人城。夜入橘花宿，朝穿桐叶行。

害群应自慑，持法固须平。暂得青门醉，斜光速去程。
阜宁舟次
曹俊（清代）

野水渺无际，斜阳对客愁。芦中有穷士，此处泊孤舟。
绝句
陈师道（宋代）

老著江湖才一得，病占风雨漫多知。
身将白鸟同归日，梦到黄粱未熟时。
客愁二首
李群玉（唐代）

客愁看柳色，日日逐春深。荡漾春风起，谁知历乱心。

客愁看柳色，日日逐春长。凭送湘流水，绵绵入帝乡。
送黄皆令
祁德渊（明代）

西风江上雁初鸣，水落寒塘一棹轻。
绕径黄花归故里，满堤红叶送秋声。
片帆南浦离愁结，古道河梁别思生。
此去长涂霜露肃，何时双鲤报柴荆。
送李尚卿公车
成鹫（清代）

清晨有客款重扉，笑把行藏问衲衣。似我索居何忍别，随人劝驾与心违。

海风不禁溟鱼化，天路难兼斥鴳飞。行矣青云好乘兴，未应蓬荜借光辉。
湖上漫赋二首 其二
郑思肖（宋代）

一望湖光镜面平，暮鸦过尽断霞轻。狂来飞上高峰顶，趺坐松柯叫月生。
龙兴观有感
邹浩（宋代）

自罢龙兴节，人间几岁穷。偶观尘榜暗，追感御炉穹。

万事遗高躅，三清肃下风。钧天在何许，犹冀梦魂通。
寒江吟
孟郊（唐代）

冬至日光白，始知阴气凝。寒江波浪冻，千里无平冰。

飞鸟绝高波，行人皆晏兴。荻洲素浩渺，碕岸澌崚嶒。

烟舟忽自阻，风帆不相乘。何况异形体，信任为股肱。

涉江莫涉凌，得意须得朋。结交非贤良，谁免生爱憎。

冻水有再浪，失飞有载腾。一言纵丑词，万响无善应。

取鉴谅不远，江水千万层。何当春风吹，利涉吾道弘。
浣溪沙·门隔花深梦旧游
吴文英（宋代）

门隔花深梦旧游。夕阳归语燕归愁。玉纤香动小帘钩。
落絮归声春堕泪，行云有影月含羞。东风临夜冷于秋。
发仪真寄常父兄
孔平仲（宋代）

丱角同出处，中路稍差池。往事如一梦，新年生白髭。

小官仍龃龉，异国更羁栖。长时恨隔阔，既见少开眉。

朝共垆边饮，暮同窗下棋。一日复一日，眷眷不忍离。

今兹解舟去，岂为赴同期。久住恐相溷，萧然生事微。

欲将眼中泪，一洒别时衣。诸绪正牢落，勿令心重悲。

融怡和笑语，惝恍迷东西。甘言戒婢子，循发祝阿宜。

愦愦情怀恶，正同中酒时。晚泊芦荻岸，江天云四垂。

高城已不见，春雨更如丝。
忆江南 本意
石洢（清代）

江南忆，最忆是金陵。红板桥头三叠曲，青莲塔上九层灯。

何日三重登。

江南忆，其次忆南徐。烟幕苍岑飞碧练，雨疏红叶染青渠。

渺渺三愁予。
送郑孝廉淮西觐省
皎然（唐代）

离袂翠华满，晨羞欲早行。春风生楚树，晓角发隋城。

野霭湿衣彩，江鸿增客情。征途不用戒，坐见白波清。
送项季约入成都幕
薛师石（宋代）

阁书入兵幕，束袖学戎装。
峡峭艬侵月，秋清猿嗛霜。
迂程看阵碛，到处宿诗堂。
若比仲宣乐，输君发未苍。
次张丞送菊韵二首
陈造（宋代）

粉身免泛杯中物，并驾容陪陇首花。
況耐岁寒双干在，周旋三益羡君家。
春怀引
李贺（唐代）

芳蹊密影成花洞，柳结浓烟花带重。蟾蜍碾玉挂明弓，

捍拨装金打仙凤。宝枕垂云选春梦，钿合碧寒龙脑冻。

阿侯系锦觅周郎，凭仗东风好相送。
别介之
孔平仲（宋代）

归去白云居，山行百里馀。腰藏三尺剑，腹载五车书。

暮雨添云重，秋风落翠疏。此时别离兴，滴泪满襟裾。
景祐祀社稷三首
佚名（隋代）

神之来兮，降兹下土。
神之去兮，杳无处所。
坛壝肃然，痤币入俎。
乃粒之功，冠于万古。
玉女迎春慢 雪美人
沈蕊（清代）

衣织冰绡，妆初竟、悄立玉楼琼户。脉脉新愁旧恨，泪滴斜阳红处。

芳容难驻，怕弱质、不胜风露。前因曾悟，消得冶情，羞比飞絮。

亭亭独对梅花，无言敛黛，似传心素。好把聪明忏尽，莫化唐宫鹦鹉。

月痕微度。更冷罥、一身香雾。雅韵天然，恐有隔窗人妒。
杂咏一百首·李广
刘克庄（宋代）

飞将无时命，庸奴有战勋。
谁怜老卫尉，身属大将军。
秋日闻蝉
吴鼎芳（明代）

蝉声呜咽处，时序变衰中。
玉镜妆初冷，冰弦调已空。
乱山凄夕照，疏柳怨西风。
独有悲秋客，相怜寂寞同。
句
陈通方（唐代）

应念路傍憔悴翼，昔年乔木幸同迁。（《纪事》云：通方

登第，与王播同年。播年五十六，通方甚少。因期集，

抚播背曰：王老奉赠一第，言其日暮途远。及第同赠官

也，播恨之。后通方丁家艰，辛苦万状。播为正郎，判

盐铁。通方穷悴，求之，即不甚给。时李虚中为副使，

方以诗求为汲引云云。播不得已，荐为江西院官）
刘希夔丁忧还乡作此送之
解缙（明代）

我有一斗酒，青天洒浮云。浮云散尽月光醉，天地与我同氤氲。

我有一掬泪，送君归洒文江波。人生禄仕为亲养，得禄亲丧将奈何。

去年八月秋风清，我尚衰麻辞玉京。匆匆流电别乡里，蚤夜载笔趋承明。

今年八月送君归，忍着衰麻更彩衣。寄言具庆高堂者，莫遣徒为风木悲。
醉蓬莱
郑元秀（宋代）

记征鸿归候，梦燕来时，雪清梅瘦。寒日迎长，觉微宽宫漏。翼轸分辉，斗牛呈瑞，间气维钟秀。江左风流，夷吾家世，尘源深厚。况是新闻，日边增秩，诰墨方妍，玉符将剖。五马西还，看鸳鸿为偶。我有新词，不论龟鹤，会祝公眉寿。南浦长春，西山不老，年华同久。
浣溪沙·山色横侵蘸晕霞
苏轼（宋代）

山色横侵蘸晕霞，湘川风静吐寒花。远林屋散尚啼鸦。
梦到故园多少路，酒醒南望隔天涯。月明千里照平沙。
与姚氏三妹谈吴门名胜口号纪游 其一
周桂清（清代）

绿水桥西泊画船，垂杨倒影入沦涟。人人都上生公石，几辈曾参不语禅。
以竹院逢僧为韵集杜工部句赠鹤林老别流禅师四首 其三
俞德邻（宋代）

道林才不世，离别重相逢。会面慰我久，观身向酒慵。

寂寥人散后，结构坐来重。况乃气清爽，娟娟林表峰。
艘人误同行钱文作诗解之
阳枋（宋代）

胯下当年甚可羞，身藏宝剑岂无谋。
暂时俯首依人去，赢取堂堂万户侯。
东林七问 其三 问津
成鹫（清代）

古道接桑麻，仙源入望赊。避秦人去后，无复种桃花。

岐路伤萍梗，逢溪问钓槎。隔江何处所，或恐是吾家。
答道卿舍人桐竹之嘲
宋祁（宋代）

桐竹连云阿阁西，脩茎浓叶蔽璇题。
本来鸾鸑排翔地，正恐羁禽不借栖。
金山东崖北望海门
刘敞（宋代）

凭高仍一望，北固何崔嵬。地形东吴越，江险通邛崃。

英雄既已矣，壮观空在哉。寂寥寒潮上，孤帆当槛来。
送王协律游杭越十韵
元稹（唐代）

去去莫悽悽，馀杭接会稽。松门天竺寺，花洞若耶溪。

浣渚逢新艳，兰亭识旧题。山经秦帝望，垒辨越王栖。

江树春常早，城楼月易低。镜呈湖面出，云叠海潮齐。

章甫官人戴，莼丝姹女提。长干迎客闹，小市隔烟迷。

纸乱红蓝压，瓯凝碧玉泥。荆南无抵物，来日为侬携。
夏日二首 其一
朱熹（宋代）

端居倦时暑，竟日掩柴门。窗风远飙至，竹树清阴繁。

静有图史乐，寂无车马喧。兹焉惬所尚，难与世人论。
酬吴仲庶小园之句
王安石（宋代）

旧年台榭扫流尘，职闭朱门岁又新。
花影隙中看袅袅，车音墙外去辚辚。
相逢岂少佳公子，一醉何妨薄主人。
只向东风邀载酒，定知无奈帝城春。
华山高睡图
姚纶（明代）

白云深似海，长日睡瞢腾。脱帽露双髻，支颐曲一肱。

闻鹃时已定，化蝶梦无凭。惆怅华山顶，无人得解登。
寄题曾子与竞秀亭
杨万里（宋代）

老夫上下蓼花滩，每过君家辄系船。
尊酒灯前山入座，孤鸿月底水连天。
暄凉书问二千里，场屋声名三十年。
竞秀主人文似豹，不应雾隐万峰边。
正月五日以送伴借官侍宴集英殿十口号
杨万里（宋代）

金鬣狻猊立玉台，双瞻御坐首都回。
水沉山麝蔷薇露，漱作香云喷出来。
春景 绿阴生昼寂
刘辰翁（宋代）

深院停春雨，庭空鸟不鸣。自然清昼寂，尽是绿阴生。

满眼成青清，无人惜绛英。轻风低鼎篆，迟日上帘旌。

远水明鸂鶒，平栏绕杜蘅。小窗临晋帖，误落剪刀声。
广府胡尚书频寄诗，因答绝句
白居易（唐代）

尚书清白临南海，虽饮贪泉心不回。

唯向诗中得珠玉，时时寄到帝乡来。
己亥岁感事
崔涂（唐代）

正闻青犊起葭萌，又报黄巾犯汉营。岂是将皆无上略，
直疑天自弃苍生。瓜沙旧戍犹传檄，吴楚新春已废耕。
见说圣君能仄席，不知谁是请长缨。
四时叹学歌 其四 冬
柯潜（明代）

冬日寒，柯山不改旧时颜。雪拥山头白，烟笼海上滩。

书吾为汝挑尽灯残，吾为汝减尽三餐。何时了吾债，却使我、心事偷閒。
吴文定公挽词
王鏊（明代）

四海文章伯，三朝侍从臣。世方迟至理，天遽夺斯人。

冲漠高难问，烦冤臆少伸。道从元末敝，文向国初纯。

东里渊源近，天全授受真。正音惊鸑鷟，恢网漏麒麟。

累踬名逾起，先登气益振。声华当翰苑，德义重儒绅。

格律唯冲澹，言词自雅驯。时流皆自邶，古制或先秦。

书法颜公逼，诗篇杜老邻。纶音腾涣汗，碑板照嶙峋。

讲向东朝切，规从后殿谆。从容天仄听，仁义日前陈。

内外同瞻岳，贤愚但饮醇。汪洋从挠浊，坚白谢缁磷。

自不惊荣辱，何缘睹喜嗔。吴山从此重，燕谷镇常春。

在古无苏子，于今有伯淳。閒情多落寞，要路每逡巡。

见说年频引，俄嗟岁在辰。九重恩绝等，八座望殊伦。

尚未酬公议，宁须秉国均。公身今可赎，我分昔尤亲。

先后官曹接，卑高契谊匀。上陵行并马，待漏坐联茵。

倡和辞盈帙，招邀醉洽旬。看花常入夜，玩月或侵晨。

送我清风埭，期公震泽滨。疏闻心独苦，书至泽犹新。

岂谓终天别，空含两地辛。玉亭盟已散，板屋迹俱尘。

盛德难为绘，高风不可泯。儒林谁作传，谁刻垄头珉。
句
申堂构（唐代）

霜添柏树冷，气拂桂林寒。
萧寺秋夜
艾性夫（元代）

藤护颓垣石靠门，竹罏香穗篆余熏。
醉来终夜不知雨，梦觉四山都是云。
半局棋枯僧入定，一声松响鹤离群。
缺权癞可风流尽，招隐归来有此君。
题陈昌言水月斋梅影图
虞堪（明代）

水月光中作净观，墨痕何事写团团。要知无色无香界，不著冰霜袭袂寒。
四景为张给事题四首 其一
薛瑄（明代）

云满青山水满溪，百花如锦草萋萋。少陵诗思知多少，到处娇莺恰恰啼。
重九后溪南采杞菊追和张永夫
任兆麟（清代）

杪秋物候变，霜寒悴草木。生人多所营，岁月嗟已促。

间行绕溪南，沿流有杞菊。可以制颓龄，采之不满匊。

所愿诚非奢，有得已盈欲。缅维锄茅人，此焉亦可托。
藜科（藜科丛生庭中，白露日，割而为帚。是
饶介（元代）

堂下生旅藜，堂上秋风起。
藜生何重重，秋风落无子。
子落尚复生，根枯为谁死？朝乘白露降，采割辞蝼蚁。
但知伤藜根，谁治藜生地。
我非厌为羹，为帚为厥始。
禹陵诗
高炳麟（清代）

维年癸丑春二月，我来会稽探禹穴。乍看庙貌极巍峨，松柏森然动魂魄。

阴崖疑有鬼神护，深泽或恐龙蛇出。八年自昔集輴樏，万国于兹朝玉帛。

生前宫室制不崇，葬后山林无改列。鸟耘后世不可知，三寸桐棺此遗迹。

俗儒小生好傅会，往往神奇骋其说。金简绿字竞侈陈，童律庚辰矜创获。

不感明德夸异闻，罔识当年疏瀹策。遂令四载随刊功，徒为神仙饰鸿烈。

岂知禹贡纪方略，不用山经纷诡谲。往者洪流遍中国，下民昏垫何由释。

帝咨岳牧惊怀襄，天顾蒸氓生圣哲。北安冀兖载壶口，南治荆扬过震泽。

九河其浚九州同，四海分流四隩宅。乃因土地定征赋，竟奠山川免巢窟。

贡金铸鼎罔两避，班师舞羽苗民格。身成绩用蛊终干，民尽讴歌世难绝。

东巡会稽事如昨，祀典煌煌重于越。遐思终古此区宇，经岁圣神为计画。

盘皇辟地娲补天，载笔荒唐贤者斥。羲农轩学递相嬗，礼乐兵刑渐增设。

佃用耒耨渔网罟，陆居栋宇水舟楫。唐虞考绩先五臣，百姓昭明万邦协。

当时禹亦共赓飏，独锡元圭登北阙。后来汤武及周孔，征诛笔削严斧钺。

是皆功与姒王并，天壤纷纷留墓碣。我生好古先此览，不觉涕零沾窆石。

井渫山阿永自深，碑存亭畔犹无缺。荒祠拜手独归去，夕阳西下波声咽。
卖花声 题叶小鸾眉子砚拓本
翁瑞恩（清代）

半弯眉子被云遮。柳乍舒芽。绿窗绣罢并头花。还向灯前题锦句，寒逗轻纱。

一片碎琼霞。几寸尘沙。菩提明镜本无瑕。闲倚阑干重拂拭，月也横斜。
颂古一○一首
释子淳（宋代）

道合平常绝异端，行人何必历艰难。
从今莫信孙膑卜，龟壳无灵不用鑽。
喝火令 城东观荷
吴重憙（清代）

十顷荷花海，三篙杜若汀。小城东畔偶经行。不道连宵快雨，浪压绿云平。

霞影红垂蓼，风漪碧皱萍。如游历下小池亭。只少沿波几队小蜻蜓。

又少菰烟蒋雨一角，佛山青。
天冠山题咏二十二首 其四 长廊岩
赵孟頫（元代）

脩岩如长廊，下有流泉注。山中古仙人，步月自来去。
浪淘沙 龙岩得马守真玉印，嘱题小令
黄燮清（清代）

白玉篆银丝。两字珠玑。芳名留与后人知。斗大黄金磨灭尽，不与相思。

押尾带胭脂。兰草差差。风流豪侠想襟期。名士倾城偏印合，惜未同时。
喜浚复涤砚泉
安如山（宋代）

束发山间访废泉，茫然衰草与寒烟。今朝试向源头问，古脉原寒地底穿。

未必中泠真冠绝，合将窦乳共流传。砚池幸启千年閟，谁继钟王笔如椽。
送皇甫秀才下荆州
汪元量（宋代）

西南多胜概，挟策缓周旋。
笛弄五溪月，櫂摇三峡天。
楚江萍似斗，太华藕如船。
归橐应无价，人争秀句传。
恕斋洪尚书挽诗 其二
林希逸（宋代）

秀骨清姿玉雪同，几多星宿入心胸。风流王谢谈谐胜，家数常杨制诏工。

坐政事堂无六丈，登文章箓似三洪。年来人物萧疏甚，玉座东西欠此翁。
效古乐府三首 其三
吕本中（宋代）

东家石榴红，西家石榴紫。俱是一种花，同生不同死。
赋向伯共五老小山六言五绝
胡寅（宋代）

奇石来公几案，参差仙掌规模。
遂欲强名五老，逍遥鹏鷃羌庐。
柳梢青
张玉珍（清代）

目送残春。恹恹离思，说与何人。一径新篁，半畦芳草，绿到柴门。

阑干掐遍愁痕。听杜宇、声声断魂。锦样笺裁，云般墨泼，难遣晨昏。
春晚
陆游（宋代）

新绿成阴小雨时，幅巾萧散与闲宜。
燕归赴诉经年别，莺晚分疏出谷迟。
晓枕呼儿投宿酒，暮窗留客算残棋。
翛然此意风麈表，正恐羲皇未必知。
送贤良陈著作
司马光（宋代）

海隅方万里，豪隽几何人。百汰求才尽，三薰得士新。

声华四方耸，器业一朝伸。佗日苍生望，非徒泽寿春。
题陈景说诗稿后
陈鉴之（宋代）

月明孤屿云，一鹤唳清夜。
和之以君诗，竹牖寒灯下。
神清秀 寄看庞总管园赵公
马钰（金朝）

些儿微妙非常好。猛焰里、自然芝草。玉虎与金龙，密护三田宝。丹成九转青童报。便授取、紫微宣诰。体挂六铢衣，跨鹤归蓬岛。
送季明府赴太平粹
戴复古（宋代）

通守太平州，金陵在上头。
风寒当一面，江□□千艘。
此日要人物，九天宽顾忧。
诗书用处别，澼絖换封侯。
谢张直阁示南湖编
项安世（宋代）

少时机杼入思惟，老去工夫更不疑。
二十卷诗除我读，一生心不更谁知。
字逢生处安逾稳，语到平时出转奇。
直与诚斋分坐席，定知传习是宗师。
东湖 其三
林迪（宋代）

林梢乍过黄梅雨，湖面闲来白昼风。六月游人不知暑，恍惊身在水晶宫。
十二时歌
释印肃（宋代）

日南午，大地元来没寸土。
天上天下独为尊，耀目连晴无可睹。
天巩痴，逢马祖，
自己如空谁射弩。三平了道劈开胸，
不拄箭锋徒自苦。
短歌行
王焜（清代）

亲交莫绝，秉烛莫灭。来日孔怀，如何易别。营营百年，万虑难捐。

在乐滋忧，当歌慨然。人生如蚕，食桑于野。桑少防饥，桑多防泻。

茧成自殉，竟何为者？我欲终此曲，挥泪不能长。白头莫照镜，照镜悲流光。
临潼怀古
林廷玉（明代）

骊山之水温且清，朝元阁上空月明。玉环化作马嵬草，碧树月月猿夜声。

朝代兴亡容易变，今人不见古人面。疏林落落挂斜晖，金井梧桐秋几片。
海昌从中散兄游硖石东西山及赞山而别兄独游黄湾诸山寺宠寄三诗因追述前游却寄
葛胜仲（宋代）

相从十日欢，预恐别泪滴。重谋访林壑，庶复延晷刻。

好山尘一舍，何惜蜡两屐。东湖浸坤轴，浩荡鹍鹏击。

方舟稳睡馀，帆已收硖石。东山号紫微，数殿耸金碧。

我祖鍊金膏，井湫湛寒色。飙轮已仙去，千古留玉液。

当年善逝师，福壤眼独识。上方子亭高，俯睨众山脊。

空濛云海宽，想像人境隔。夜投涵虚阁，万籁森已寂。

软脚旋呼尊，亦复两颧赤。黎明登西山，岌嶪动人魄。

华榜揭灵池，审公存故迹。高堂坐白衣，巍巍妙智力。

道傍两精舍，联步遍游陟。赞山特超峻，四双旧飞锡。

绿猗环高竿，苍髯矫千尺。吴越峰峦秀，罗列在几席。

情赏未云厌，六龙俄已昃。转溪遂分袂，恻怆不能食。

还家得诗筒，妙语粲珠璧。具载黄湾游，恨不逐飞翼。

流光信驹隙，薄宦只鸡肋。他年倦招寻，画图追旧历。
月季花
毕自严（明代）

花开惟一度，尔独占四时。几番新雨后，绿叶发华滋。

春明伴桃李，夏至映榴葵。秋争霜菊艳，冬斗雪梅姿。

高低互隐见，深浅总葳蕤。节序暗中递，红颜无老期。

灿灿夺朝霞，而堪荐玉卮。聊植中庭畔，悠然慰我思。

安得骚人笔，烂漫写新辞。
登六浮阁
徐坚（唐代）

向晚峦气清，浮阴散虚阁。忘言坐永日，冲襟入寥廓。

竹深新粉香，林静残花落。隔坞踏歌来，归逢人采药。
闻家中被盗作三颂勉之 其三
史浩（宋代）

孟光衣服合山居，烟褐明青休著渠。欲得此曹心不动，只将荆布在冠裾。
晚晴
韩淲（宋代）

两年元日阴，今年元日晴。微霜起清寒，人物多欢声。

行都占江海，鱼盐易经营。何时复三京，万世开太平。
和叶水心马塍歌
赵汝谠（宋代）

昔年家住长安里，春风尽日香尘起。纷纷车马过绮陌，买花人多少人识。

王侯第宅连苑墙，粲若琼蕊敷丹房。花窠近取马塍本，曲栏高槛深迷藏。

主欢对客小举袖，击鼓吹箫满前后。真珠一斛聘国姝，琥珀千杯酌天酒。

几年农器不铸兵，雨耕云穫歌且行。种花土腴无水旱，园税十倍田租平。

挐音来近菰蒲住，演漾回溪通枉渚。霜晴沙浅橘林明，日暮水浑鱼网聚。

东门故侯应自许，灞陵醉尉宁须怒。何当学稼随老农，荷锄驱犊田中去。
江馆秋思因成自勉
李中（五代）

江边候馆幽，汀鸟暝烟收。客思虽悲月，诗魔又爱秋。

声名都是幻，穷达未能忧。散逸怜渔父，波中漾小舟。
食蟹四首 其一
谢薖（宋代）

端为怀黄取醢烹，岂缘多足恣旁横。焚脐未用集鼠辈，椎髓方嫌太瘦生。
昭君曲
刘宰（宋代）

朝日曜兮春花，玉壶炯兮清冰。耿余心兮不欺，付妍丑兮丹青。

君王兮宵衣，壮士悲歌兮战死。岂余身兮惮殃，抗风沙兮万里。

崔嵬兮增城，璀灿兮昭阳。羌末路兮多艰，幸朕时之不当。

毡裘兮娱嬉，穹庐兮容与。怨群胡兮我欺，谂九天兮谁许。

南风兮徐来，掩涕兮无语。四十五十兮无家，抑有惭兮夔女。
罪松
孟郊（唐代）

虽为青松姿，霜风何所宜。二月天下树，绿于青松枝。

勿谓贤者喻，勿谓愚者规。伊吕代封爵，夷齐终身饥。

彼曲既在斯，我正实在兹。泾流合渭流，清浊各自持。

天令设四时，荣衰有常期。荣合随时荣，衰合随时衰。

天令既不从，甚不敬天时。松乃不臣木，青青独何为。
岁暮呈真翰林
戴复古（宋代）

岁事朝朝迫，家书字字愁。
频沽深巷酒，独倚异乡楼。
诗骨梅花瘦，归心江水流。
狂谋渺无际，忍看大刀头。
碧水环龙
曾永和（明代）

水碧连天草色芳，凝眸眺望野情狂。潭云触石乘风起，玉洞飘花泛水香。

澄湛最宜僧洗钵，虚明常助客飞觞。回环龙脉真如带，东海朝宗去路长。
挽潘孺人
黄榦（宋代）

红云照水春将暮，皓月盈盈院落深。
正是佳人行乐地，翻令公子独伤心。
床头琴瑟空长在，眼底音容无处寻。
寒食纸钱飞满野，一声薤露滋沾襟。
庚戍生日再拟去拟去岁挽歌辞
叶茵（宋代）

忆昨岁莫止，慷慨生死机。
拟韵追先哲，持为自寿诗。
成篇示叔季，心然口交非。
讵知不一霜，季兮先露晞。
兴思发永叹，载言涕肆颐。
万化同于尽，鼓铿空厖眉。
日月不我与，去去气力衰。
且进尊中醁，勿作儿女悲。
殷勤晋鼎心，趋前舞莱衣。
郊兴
王勃（唐代）

空园歌独酌，春日赋闲居。
泽兰侵小径，河柳覆长渠。
雨去花光湿，风归叶影疏。
山人不惜醉，唯畏绿尊虚。
游寿山
韦骧（宋代）

暂离簿领来邻邑，旋访灵踪到寿山。乘闲一游真未易，岂论身寄此中閒。
宫词三十三首
曹勋（宋代）

上圣忧劳昔未闻，看花岂复御佳辰。
内人闻道频相语，不见秋千已几春。
九日庆善示诗次韵
葛立方（宋代）

眼明逢九日，习气自多生。
官冷有闲趣，花开无世情。
玄嚣何许是，素滻第存名。
百岁风狂似，东篱且掇英。
郊庙歌辞。让皇帝庙乐章。亚献终献
李舒（唐代）

秩礼有序，和音既同。九仪不忒，三揖将终。

孝感藩后，相维辟公。四时之典，永永无穷。
年老逢春十三首 其十一
邵雍（宋代）

年老逢春莫惜狂，惜狂无那兴难当。园林恰到恶明媚，风雨便多闲中伤。

花等半开宜速赏，酒闻才熟便先尝。大都美物天长惜，非是吾侪曲主张。
燕归梁（高平调）
张先（宋代）

去岁中秋玩桂轮。河汉净无云，今年江上共瑶尊。都不是、去年人。

水精宫殿，琉璃台阁，红翠两行分。点唇机动秀眉颦。清影外、见微尘。
少年乐
徐有贞（明代）

少年骑骏马，意气两相骄。
驰骋春风里，人看满渭桥。
雨中花·武康秋雨池上
毛滂（宋代）

池上山寒欲雾。竹暗小窗低户。数点秋声侵短梦，檐下芭蕉雨。
白酒浮蛆鸡啄黍。问陶令、几时归去。溪月岭云红蓼岸，总是思量处。
寄东墅主人
钱家塈（清代）

共是悲秋客，停云滞异乡。雁书来杳杳，花信去堂堂。

小筑幽栖地，高斋爽气凉。何时重把酒，离绪诉偏长。
寄乡中亲友二首
陈造（宋代）

坐衙随分吏分行，退食还先药探囊。
已为河鱼废诗酒，缰教笼鸟听宫商。
老犹苟禄宁良计，病悟休心是秘方。
想见亲朋迟归楫，为翁补漏斸空荒。
古采莲曲
萧贡（金朝）

洋洋长江水，渺渺涨平湖。田田青茄荷，艳艳红芙蕖。

酣酣斜日青，苒苒凉风馀。茜茜谁家子，袅袅二八初。

两两并轻舟，笑笑相招呼。悠悠波上鸳，泼泼蒲中鱼。

采采不盈手，依依欲何如。
夏至
吴与弼（明代）

昼雨聊城逢夏至，暮云江右忆侬家。东林新箨知成荫，南亩香粳想俵花。
萱草
陈师道（宋代）

唤作忘忧草，相看万事休。
若教花有语，郤解使人愁。
题琴河听雨图 其三
华蘅芳（清代）

巫云峡雨久迷离，神女行踪信复疑。细细清宵同梦夜，喁喁小语断肠时。

戏将双桨迎桃叶，恨弗扁舟学范蠡。满腹愁怀消不去，哪堪重读离别诗。
谢君冶盦以其高祖孝子公
张荣珉（清代）

弥伦天地翼纲常，首先孝悌经为详。修齐平治皆本此，谁欤实为身担当。

吾乡夙以忠义著，人才每得江山助。孝行人争说谢公，至今乡里尚腾誉。

同邑推官有谢子，系公五世直系嗣。公卿宾客诗酒仙，吏隐闽江共需次。

缅怀祖德徵题诗，备述先人乌鸟私。一幅丹青手示我，激昂慷慨扬清眉。

道是先人孝行卓，泥涂轩冕人磊落。工书直欲驾苏黄，知医名噪江南北。

天性纯挚亦谦蔼，济时畜有三年艾。母病风痹十八春，亲侍汤药未解带。

曾旌清代宣宗朝，天语丝伦一字褒。愿以诗歌继邑乘，阐发幽光庶孔昭。

我闻斯言式遗像，肃然起敬心景仰。屈指六千四百日，相依为命尽孝养。

晨昏寒暑忧患共，母痛亦痛惊厥梦。肉可剜兮身可代，家世浑忘孰轻重。

恨不化作身外身，千万菩提呵护频。寸草春晖断复续，假龄默默天与神。

方之古贤谁近似，望云终使闾空倚。卧冰哭竹亦一时，常变久暂何能拟。

心香一瓣神为驰，祇恨苍苍生我迟。不获亲承杖履教，披图亦复空尔为。

几多绣虎雕龙笔，争挥珠玉积篇帙。掷地谁作金石声，毕竟推官善继述。

广求图诗体图意，两可风世彰大义。愧我未足扬幽潜，俚吟勉酬桑梓谊。
登天津城楼书寄谭吾肩晏湘门两孝廉
邓显鹤（清代）

笙歌声里驻行舟，丁字沽前暮霭收。两岸人家多在水，一天烟月正登楼。

远帆历历津门树，平渚昏昏海国秋。为报周南留滞客，无心我已学间鸥。
游仙曲为张真人羽化而作 其三
王称（宋代）

晞发九旸城，濯足咸池津。松乔相邂逅，翼我登飙轮。

金天谒西母，紫府朝玉真。朝游扳曜罗，夕憩迩结璘。

空同仰真梵，愚浊惭下民。因之一缄札，稽首黄麒麟。
口占送汪元章兼柬述之同年
周孚（宋代）

君行社燕前，老意倍凄然。离思秋声里，归程夕照边。

久藏和氏璧，行著祖生鞭。为语同门友，吾贫亦去年。
与诸王泛舟观荷作
弘历（清代）

新晴湖锦弄赪霞，伴奂几馀桂楫拿。风叶擎珠团复散，露枝撑伞直还斜。

楚骚漫拟称荷盖，周雅曾闻咏棣华。同我忧勤同我乐，好缘欢聚问桑麻。
赋得福州白竹扇子（探得轻字）
张祜（唐代）

金泥小扇谩多情，未胜南工巧织成。藤缕雪光缠柄滑，

篾铺银薄露花轻。清风坐向罗衫起，明月看从玉手生。

犹赖早时君不弃，每怜初作合欢名。
送谈命曾南翔二首
杨万里（宋代）

官职牵人也可怜，老来那更问行年。
渠侬解事无它语，道我慈亲寿八千。
题墨梅
王柏（宋代）

一枝横出晓，霜外数花开。
谁识生绡上，清香静处来。
重九日华高士宅赏菊次其旧韵 其一
韩雍（明代）

得时行道郭汾阳，臣节无亏名亦香。老我于今复何幸，功成名遂解金章。
效白体二首 其二
张耒（宋代）

州贫须惜尊罍费，俗陋兼无妓乐名。幸有蒲团供燕坐，不妨藜杖助閒行。

看炊香稻供斋饭，自采寒蔬试野羹。身外无营内无事，近来心气尽和平。
玉树曲
释居简（宋代）

翠袖薄，霞裾飘，盈盈不动金步摇。步摇金扶翠翘玉，只知今夕欢难足，不知明日欢难续。

瑶姬自是能吟女，璧合知还旧躔度。古菱花试小龙文，双鸾舞处亭亭分。
寄题朱元晦武夷精舍十二渔艇
杨万里（宋代）

精金何曾远，秪在九曲北。
渔艇若不来，弱水万里隔。
句 其二十
曾肇（宋代）

蘼芜有香叶，采采乘清旦。山头去妇思，堂下骚人怨。

使君亦何为，烹茶奉閒燕。
绍兴以后祀五方帝六十首 其二 青帝降神用《高安》。
郊庙朝会歌辞（宋代）

神兮焉居，神在震方。仁以为宅，秉天之阳。神之来矣，道修以阻。

望神未来，使我心苦。
绍兴亲享明堂二十六首
佚名（隋代）

日在东陆，维时上辛。
笔开阳馆，恭礼尊神。
苍玉辉夜，紫烟煬晨。
祖宗业配，天地同烟。
城盐州－美圣谟而诮边将也（贞元壬申岁，特诏城之）
白居易（唐代）

城盐州，城盐州，城在五原原上头。蕃东节度钵阐布，

忽见新城头要路。金鸟飞传赞普闻，建牙传箭集群臣。

君臣赪面有忧色，皆言勿谓唐无人。自筑盐州十馀载，

左衽毡裘不犯塞。昼牧牛羊夜捉生，长去新城百里外。

诸边急警劳戍人，唯此一道无烟尘。灵夏潜安谁复辨，

秦原暗通何处见。鄜州驿路好马来，长安药肆黄蓍贱。

城盐州，盐州未城天子忧。德宗按图自定计，

非关将略与庙谋。吾闻高宗中宗世，北虏猖狂最难制。

韩公创筑受降城，三城鼎峙屯汉兵。东西亘绝数千里，

耳冷不闻胡马声。如今边将非无策，心笑韩公筑城壁。

相看养寇为身谋，各握强兵固恩泽。愿分今日边将恩，

褒赠韩公封子孙。谁能将此盐州曲，翻作歌词闻至尊。
展江亭看海棠遇风
韩维（宋代）

少陵昔日富辞华，愁见飘零万点花。
写物高才从古少，伤春情绪此时加。
恨无巧语谗风伯，直欲狂图系雨车。
莫怪晚来觞屡釂，白头判得醉流霞。
题画二首
陆文圭（元代）

云巢八十翁，观化得三昧。
无声凉月下，适意芳草外。
元旦
谢五娘（明代）

春光曙色起新妆，鹦鹉杯传柏叶香。逐伴女儿相劝酒，殷勤先奉小姑尝。
登杜牧之翠微亭故基
周紫芝（宋代）

秋草无情上舞台，清江犹抱故山回。紫微郎为谁携酒，斜日西风菊自开。
菩萨蛮·镜天良月皆佳节
姜特立（宋代）

镜天良月皆佳节。休恨今宵妨皎洁。玉锁闷蟾宫。姮娥意自通。终有开时节。莫放笙歌歇。来夕尚婵娟。何妨把酒看。
山中秋日报朱金庭宫庶
于慎行（明代）

空山寥廓雁声寒，忽启缄书出上兰。卧病秋风閒自赋，怀人明月远相看。

生涯湖海双蓬鬓，身事乾坤一钓竿。闻道横经承内渥，还从折角笑弹冠。
杏林春意歌赠方在渊
郑岳（明代）

学书费纸医费人，坡翁此言意苦真。脉经素问眼未识，阴阳表里何由陈。

匕剂试投违脉理，虚词恐喝惊人耳。俗方幸售责厚酬，剪剪逐利活妻子。

焚券几人如宋清，偶收寸效浪传名。视㿂洗髓自神术，三折肱后业始精。

方君家世本业儒，孔颜读罢读灵枢。丹溪东垣及仲景，颇窥堂奥哜其腴。

原病检方非草草，小阮并驱名更早。四方延置不辞劳，立起沈疴济阏夭。

董公种杏昔成林，今无其地有其心。一腔生意何曾息，起死回生泽物深。

峰湖落笔为传写，幅图把玩春盈野。素翁斫地为长歌，一乡二妙天所假。

我生蒲柳质最微，年未及迈气先衰。眼昏足疲齿摇动，时借药力强支持。

葛巾幸尔谢世局，习静山中欲辟谷。六经糟粕徒劳神，枕中鸿宝得奇术。

得奇术，能驻颜。金丹九还火候足，君看他日生羽翰。
书怀 其四
李联琇（清代）

枯桐偃道畔，雪霰竞相侵。不知谁采取，刻作云门琴。

一弹复再弹，凤鸟闻声至。回首抛弃时，穷通何回异。

岂不感恩情，其如不复生。朽质长已矣，空存身后名。

悠悠身后名，郁郁穷途志。著书藏名山，本是无聊事。
天台书事十三首
曹勋（宋代）

终日飞霙下远空，冷回帘幕怯东风。
瑞香满槛深遮映，怕损亭亭紫锦笼。
种兰
陈陶（唐代）

种兰幽谷底，四远闻馨香。春风长养深，枝叶趁人长。

智水润其长，仁锄护其芳。蒿藜不生地，恶鸟弓已藏。

椒桂夹四隅，茅茨居中央。左邻桃花坞，右接莲子塘。

一月薰手足，两月薰衣裳。三月薰肌骨，四月薰心肠。

幽人饥如何，采兰充餱粮。幽人渴如何，酝兰为酒浆。

地无青苗租，白日如散王。不尝仙人药，端坐红霞房。

日夕望美人，佩花正煌煌。美人久不来，佩花徒生光。

刈获及葳蕤，无令见雪霜。清芬信神鬼，一叶岂可忘。

举头愧青天，鼓腹咏时康。下有贤公卿，上有圣明王。

无阶答风雨，愿献兰一筐。
路作茅斋成有诗次其韵
刘摰（宋代）

鬋予会到冈，心休境自适。丈室居士家，环堵儒者宅。

常令小博山，一种袅馀碧。燕雀来贺否，应笑檐牖窄。

跬步是清溪，间可就泉石。庭花秋娟娟，窗月夜寂寂。

灯火亦可亲，隐几对方册。不为寒辍冬，穷居忌矫激。

可大亦可小，人或未知识。戏问广厦人，谁思万里客。
孤山和李鹤田
汪元量（宋代）

湖上悲风舞白杨，英雄凋尽只堪伤。
花飞废苑怜铜马，草没荒坟卧石羊。
人在醉中春已晚，客於愁处日偏长。
林西楼观青红湿，又逊僧官燕梵王。
西江月·绝相纵横妙用
姬翼（元代）

绝相纵横妙用，离形左右皆无。普天匝地尽如如。罔象还同暮故。宇泰天光内发，室虚真宰常居。没功夫处用功夫。稳驾神舟归去。
奇见
华岳（宋代）

红牙催拍燕飞忙，一片行云绕画堂。
眉黛蹙成游子恨，玉容初断故人肠。
榆钱不买千金笑，柳带何须百宝妆。
舞罢隔帘偷送目，不知谁是楚襄王。
与同馆昼会王公衡家分韵得瓜字
李弥逊（宋代）

秋曦上观阙，晨驺散蜂衙。
追随我辈人，偶到蓬莱家。
主人心远我，门无车马哗。
峰峦生几棐，图书乱签牙。
午簟琅玕清，专瓯荐流霞。
会令秋风思，悠悠起在涯。
微官浪自缚，相蔓萦寒瓜。
爱子庭宇静，同官谢纷华。
寓意语成剧，忘机虑乃赊。
得酒且复尽，昏林欲藏鸦。
观晦庵先生桥图
释云岫（宋代）

桥上功名五十年，贪程谁肯顾危颠。
世间多说行仁义，少似先生行得全。
听弹沈湘
雍裕之（唐代）

贾谊投文吊屈平，瑶琴能写此时情。

秋风一奏沈湘曲，流水千年作恨声。
书感
悟霈（清代）

折脚铛犹馀活计，无弦琴岂觅知音。若教一苇江湖去，恐负春晖寸草心。
别萧咨议诗
王延（南北朝）

霏云承永夜，皓烛骛离轩。执酒怆谁与，举袖默无言。

忍兹君为别，如此岁方暄。年深北岫时，鸟思南国园。

江上愁别日，阶下树芳荪。
长至日忆诸弟
王立道（明代）

冬至阳生春欲回，天涯节序思难裁。自怜北地常逢雁，为望南云独上台。

玄草已甘吾寂寞，綵衣须共尔徘徊。去年此日还相忆，携手前溪问野梅。
雨望
李处权（宋代）

寒望暮雨来，隐见田中路。
纷纷黄雀起，冉冉行人度。
长林相蔽亏，连冈莽回互。
莫作异乡悲，百年均暂寓。
星渚篇
徐渭（明代）

昨夕梦见张骞至，今朝忽遇娄星渚。同是天河往复还，可曾相识牛和女。

牛女迢迢河汉边，乌鹊为桥半月圆。黄姑怜彼久离索，折取琼枝插作妍。

龙山尽处深波白，夜夜予来弄明月。钓竿拂却珊瑚长，波声细作琵琶咽。

此时予思横不禁，此际萧郎系妾心。楼中刻漏滴复滴，月里梧桐阴复阴。

娄子讶予醉欲去，去买鲤鱼长尺许。既教柳叶出娥眉，更取花枝催羯鼓。

鼓声高急似鸣鼍，星高月落奈如何。依稀鹊叫东方白，为作迢迢星渚歌。
旦起
陆游（宋代）

地炉晨起拨寒灰，困睫蒙蒙尚嬾开。
正倚蒲团觅残梦，一声啼鸟又惊回。
坌岭吐雾
黄敬（清代）

坌岭为何高插天，朝朝吐雾与相连。横来海气千寻白，接得岩云一派鲜。

林里苍茫藏虎豹，谷中呼吸隐神仙。莫嫌胜景层层锁，剪破春风在眼前。
送归中丞使新罗册立吊祭
吉中孚（唐代）

官称汉独坐，身是鲁诸生。绝域通王制，穷天向水程。

岛中分万象，日处转双旌。气积鱼龙窟，涛翻水浪声。

路长经岁去，海尽向山行。复道殊方礼，人瞻汉使荣。
送王尉归觐 其一
方岳（宋代）

喜有吟诗癖，吾侪得往还。客惟依竹语，官只似僧閒。

夜雨灯谁共，秋厓藁未删。柴门黄叶下，别后正须关。
大风疾行二百里过马当小孤
陆葇（清代）

厉风击水使倒流，水声怒立为山丘。六鳌并起翻沧海，盘涡鼎沸驱蛟虬。

白日黯淡鬼神泣，狂澜震摇天地愁。我行江中历旬月，淹留飘泊心饥渴。

今朝一叶飞洪涛，遂使形神寄超忽。阳侯鼓浪如共工，层波相触群山空。

排沙裂岸不可却，马当横绝居其冲。上云太行险，下云吕梁洪。

地势何太逼，昼夜追风蹑影无尘声。复似修鱼鼓鳞鬣，任钩巨锱何敢撄。

鸟翼徘徊不能上，商飙卷箨何其轻。羲和辔已迟，长江路盈咫。

回首万重山，去若弦上矢。不向壶公借碧龙，那羡琴高骑赤鲤。
次韵史院洪景卢检详馆中红梅
周必大（宋代）

红罗亭深宫漏迟，宫花四面谁得知。
蓬山移植自何世，国色含酒纷满枝。
初疑太真欲起舞，霓裳拂饰天然姿。
又如东家窥墙女，施朱映粉尤相宜。
不然朝云頩薄怒，自持似对襄王时。
须臾燕支着雨落，整装俯照含风漪。
游蜂戏蝶日采掇，嗟尔何异氓之蚩。
提壶火急就公饮，他日堕马空啼眉。
丰谷道中洪子颐邀饮分韵得涯字
叶春及（明代）

洛阳谷口自逶迤，云木苍苍满古祠。宅近青山微有路，潮来沧古浩无涯。

穷愁短鬓先秋色，落日青樽对晚飔。泽畔相逢容易醉，肯教渔父向人疑。
初夏松隐看雨
曹勋（宋代）

细细南薰气已深，午来庭户作烦襟。
雨云不向西山出，只在青天忽变阴。
暮春随黄璞斋师游芙蓉山
尤钧（清代）

坐将芳草当文茵，检点年华又一春。绿野遍沾新雨色，青山可记旧时人。

谢安未减登临兴，阮籍何须礼数亲。领取风光盈两袖，流莺花底剧翻新。
惜日
詹初（宋代）

吾闻古君子，发愤竞分阴。
漫以一朝逸，终辜百岁心。
嫌秋昼短人，爱夏刻长临。
三省吾身过，专诚学子参。
延祥观
俞桂（宋代）

御园犹自有逋梅，约束游人莫肯开。
听得老兵谈旧事，几年不见翠以来。
德广至中途再示诗次其韵
李流谦（宋代）

肩舆又作带星还，骑气遥瞻晚度关。
已觉胜游同梦里，不知秀度尚眉间。
鞭鲸浪欲浮沧海，卖鹤犹堪买好山。
几日褰衣扣黄阁，云腴重试鹧鸪斑。
显学尚书楼大防奉九十六岁之亲戏彩未央古今
周必大（宋代）

萱堂眉寿正增川，手种蟠桃莫计年。
得道身陪金母宴，应缘居近宝陀仙。
煌煌八座欢承膝，济济诸孙戏叠肩。
家庆新图争快睹，愿将摹本寄邮传。
送吕少府
戴叔伦（唐代）

共醉流芳独归去，故园高士日相亲。

深山古路无杨柳，折取桐花寄远人。
述怀八首奉柬白景和 其四
刘崧（元代）

美人出南国，皎若琼树枝。云日丽春服，光彩不可持。

粲粲白玉齿，宛宛青娥眉。含情盼天末，独立以遐思。

当歌复不发，听者今为谁。
拟古八首 其一
朱熹（宋代）

离离原上树，戢戢涧中蒲。娟娟东家子，郁郁方幽居。

濯濯明月姿，靡靡朝华敷。昔为春兰芳，今为秋蘼芜。

寸心未销歇，托体思同车。
过太湖石塘三首
杨万里（宋代）

每过松江得伟观，玻璃盆底飣乾坤。
天边岛屿空无际，烟外人家澹有痕。
笠泽古今多浪士，包山近远在何村。
季鹰鲁望何曾死，雪是衣裳月是魂。
云安坡
田榕（清代）

拔地起层峦，黏天耸叠嶂。路从迤逦来，山复回环向。

跋马一再迤，举手云霄抗。飞雨洒其下，高鸟不在上。

屹然五岳中，势欲争雄长。云气倏往来，八荒通一望。

部落杂诸罗，一气空亭障。滇黔楚蜀粤，于此扼其吭。

我生如醯鸡，闭置在瓮盎。及兹纵跬步，始觉天宇旷。

若士与云将，云中傥相访。高歌升天行，辗然一神王。
别慧山书堂
湛贲（唐代）

捲帘晓望云平槛，下榻宵吟月半窗。病守未能依结社，更施何术去为邦。
题大姚山图三首 其三
米友仁（宋代）

三茅别有洞中天，我欲山居屏世缘。累行积功多蜕举，玉宸欣有地行仙。
棉江欸乃九章并序 其三 沧洲
周彦敬（明代）

渔翁啸歌兮沧洲浒，水寒沙虚兮石龃龉。杳凝睇兮北冈，忽已忘兮南浦。

丑妻含饴兮怜儿语，夕张灯兮在极渚。馔鲫鲤兮羹香美，村醅虽醨兮伉俪亲。

你操舟兮柁尾，予撒网兮当先。今夜水清兮霜露繁，双鸥睡熟兮黄芦天。
奉和宴中山应制
许敬宗（唐代）

飞云旋碧海，解网宥青丘。养贤停八骏，观风驻五牛。

张乐临尧野，扬麾历舜州。中山献仙酤，赵媛发清讴。

塞门朱雁入，郊薮紫麟游。一举氛霓静，千龄德化流。
大庭氏库用唐李白诗韵
弘历（清代）

肇建大庭氏，遗台尚巍然。千年异世代，万井富人烟。

是时暮春初，柳绿花红天。齐民勤耕桑，鲁士习诵弦。

登眺怀太白，空闻悲逝川。
题明皇醉归图
艾性夫（元代）

金车山重牛难挽，五花嘶出长春苑。
太官供顿宴骊山，三郎沉醉归来晚。
酩酊马上扶者谁，秀眉照眼两国姨。
红香把臂手亦软，三马相倚不敢驰。
黄门拥道尽端美，锦衫绣帽春风起。
解酲尚恐需余尊，捧把玉卮行复止。
最后一马寿王妇，鸾扇夹侍双琼姬。
酣酣嘿嘿意自远，恨不醑我渔阳儿。
图陈无逸今安有，却作醉徒供画手。
昭陵百战大山河，凉州几瓮葡萄酒。
丙子二月初与经筵进讲纪述
于慎行（明代）

延英别殿倚平台，问道恭承步辇来。
讲席平依丹地转，经函近对御筵开。
凝旒晬穆闻天语，委佩从容列上台。
圣学方隆恩礼茂，儒臣长此奉康哉。
赠端上人
李覯（宋代）

佛法本无二，谁论律与禅。
水行到处入，月出有时圆。
事去可尝念，忙中不废眠。
松堂白日永，幡影自飘然。
鹧鸪天 其一 杜鹍花
杨慎（明代）

水蝶岩蜂总不知。艳红凝露万千枝。石家锦帐遮金谷，王母霞幢照羽旗。

香雨歇，彩云移。煖风晴日醉胭脂。山深春晚无人赏，又是啼鹃叫落时。
新晴晓步
杨万里（宋代）

冬来暮暮雨丝丝，竹径梅坡迹顿稀。
作意新晴聊一出，行逢湿路却成归。
重到金陵怃然有作
李临驯（清代）

远望钟山一抹烟，秣陵遗址暮云边。暂辞鄂渚刚三日，小别秦淮又十年。

千里江波归后梦，六朝风月劫余天。衰颓再到应难必，细雨篷窗意黯然。
上昭成阁不得，于从侄僧悟空院叹嗟
孟郊（唐代）

欲上千级阁，问天三四言。未尺数十登，心目风浪翻。

手手把惊数，脚脚踏坠魂。却流至旧手，傍掣犹欲奔。

老病但自悲，古蠹木万痕。老力安可夸，秋海萍一根。

孤叟何所归，昼眼如黄昏。常恐失好步，入彼市井门。

结僧为亲情，策竹为子孙。此诚徒切切，此意空存存。

一寸地上语，高天何由闻。
寻天目徐君
皎然（唐代）

常见仙翁变姓名，岂知松子号初平。逢人不道往来处，

卖药还将鸡犬行。独鹤天边俱得性，浮云世上共无情。

三花落地君犹在，笑抚安期昨日生。
春日离咏寄夫子 其二
冯畹（清代）

银烛斜临倦眼明，坐来转觉不胜情。忽然忆著相思句，正是销魂第一程。
游老君洞
杨幼舆（宋代）

阴阳无端更去流，世间盛福难全收。
古人一麾耻外郡，今我半刺来边州。
到官未久出按悬，满眼猺獞森戈矛。
谁知造化默相补，玉融山水何清幽。
苍崖翠壁老君洞，健非巧宦能兼游。
万岁乳成滴白柱，一卷溪畔眠青牛。
真仙遗迹览不尽，散发坐石临界清流。
洒然形质已自失，欲酿溟滓觞浮邱。
襟怀浩浩隘八极，身外何物非轻沤。
数声长笑下山去，几点白云天际头。
洞庭湖 其一
王十朋（宋代）

江山好处未经眼，人道岳阳天下无。入笔波澜自今阔，匈中已有洞庭湖。
杂诗四首
王之望（宋代）

龟肉不可食，蟹螯不中卜。
龟以壳自戕，蟹以味见戮。
所养殊毅豹，所亡等忧谷。
一足致患害，内外皆{决冫换右边鸟}毒。
嵇康坐才死，霍禹以势族。
乐哉蟹螯中，贮此老龟肉。
上运使工部
强至（宋代）

纲纪提诸郡，朝廷重外台。举今持使柄，第一议公才。

心计笼寰宇，时名薄斗魁。邦家经费足，山海利源开。

待哺充兵口，图丰积帑财。酂侯惭首汉，唐室愧称裴。

干济谋无敌，澄清志不回。谄言迎刃破，奸胆望风摧。

美课连优异，繁司久剸裁。由来藏器业，所趣在公台。

岂俟更书满，当闻迅诏催。帝前推惠泽，天下活枯荄。

贱子今州县，孤踪始草莱。十年参绂冕，再命尚尘埃。

驭吏犹防盗，怜民甚抚孩。官箴诚自勖，士毂复谁推。

近幸穷山侧，亲瞻大旆来。霁威宽局蹐，赐坐许徘徊。

短效时令献，微躬或见哀。光华生裸壤，飞燄发寒灰。

古亦伸知己，愚宁愧自媒。铸颜惟此尔，舍鲁更何哉。

巨野容顽矿，良工取散材。愿由恩馆出，毕力策驽骀。
华下
宗泽（宋代）

千岩层出乱云飞，失我平生洞府期。
夜据征鞍不交睫，举头弹指睡希夷。
炼丹砂 赠女姑张善行
王丹桂（金朝）

狂语话真诚。清众宜听。不期白发鬓边生。前有无常相等待，著甚祗迎。除是做修行。心地宽平。旧来熟境不相萦。已过更能频改正，功自圆
郑氏母挽词二首
林亦之（宋代）

片片花飞上巳村，谁将双泪哭寒原。
明朝况是初三日，好把流杯为续魂。
宿寿安甘棠馆·行人方倦役
司马扎（唐代）

行人方倦役，到此似还乡。
流水来关外，青山近洛阳。
溪云归洞鹤，松月半轩霜。
坐恐晨钟动，天涯道路长。
永夜
司空图（唐代）

永夜疑无日，危时只赖山。旷怀休戚外，孤迹是非间。
次韵剡僧孜书记
陈著（宋代）

县如残寺裹荒城，僧干穷缘耐苦声。
虽把慈悲供日用，可能方便徇人情。
四明山背看云近，九里湾头呷水清。
支遁后身偏念我，惠来诗好愧兼荣。
十月十四日，崇天门听诏，有喜二首 其二
刘鹗（清代）

义理推明易，君臣庆会难。乾坤归历数，社稷重丘山。

天意舒晴霁，人心溢喜欢。客愁浑为解，驴背永歌还。
晓起园中
阎学海（清代）

夜雨过山家，晖晖下日华。露葵团宿蝶，风柳见藏鸦。

邻叟来移竹，儿童学种瓜。始知怀葛俗，幽处未全赊。
次韵村店得牡丹
洪适（宋代）

花品称王擅洛京，朱朱白白莫齐名。相逢河朔春将暮，半吐檀心若有情。
捣衣
乔世宁（明代）

城上秋风木叶飞，城中思妇捣寒衣。
谁怜此夜肠空断，独恨经年戍不归。
声度陇云传玉塞，心随关月到金微。
相思更有残机锦，愿逐长安一雁飞。
满宫花·雪霏霏
魏承班（五代）

雪霏霏，风凛凛，玉郎何处狂饮？醉时想得纵风流，罗帐香帷鸳寝。
春朝秋夜思君甚，愁见绣屏孤枕。少年何事负初心？泪滴缕金双衽。
董伯鲁以诗送川海棠用韵答之
洪适（宋代）

花栽趁上春，重趼疲双足。何日对仙姿，分题同刻烛。
题贺水部书画五首 其五
汪藻（宋代）

风吹鸟迹落岩间，付与区中万古传。故遣诗人收拾得，要知身不是顽仙。
游穹窿诸山
皇甫汸（明代）

杨柳绿初齐，桃花红满溪。风光乱山里，云日太湖西。

何藻非鱼戏，无林不鸟啼。逢津须解问，莫遣路相迷。
自越趋明上虞道中和季申梅四首 其四
赵鼎（宋代）

天与清芬心自知，丛林深处出纤枝。发明无限春消息，正是风霜作恶时。
谪汀州
灵澈（唐代）

青蝇为吊客，黄犬寄家书。
别后寄赵宾旸并杨华父二首
方回（元代）

虚翁眼暗鲁翁聋，聚散匆匆老病踪。
近已有人传我死，何期此地与君逢。
两穷未必时流识，一笑犹为造物容。
自觉平生豪故在，能挥万字饮千钟。
敬陪直院右史上已后一日西斋之集
叶绍翁（宋代）

清时天上诏书稀，曲水从游许布衣。
插羽满浮寒食酒，倚栏同布故山薇。
碧桃绕观春风静，柔櫨摇汀夕照微。
慨想兰亭如昨日，沙鸥飞下钓钱矶。
罢县解归途中闻子规三首
曾丰（宋代）

黎侯无补邑之民，业已言归岂诳人。
中露泥中非所恋，子规何用更谆谆。
瑶台月 劝酒
丘处机（宋代）

浮名浮利。叹今古、悠悠颠倒人泥。茫茫宇宙，多少含灵愚智。尽劳生、终日贪图，竞抵死、奔波沉滞。观乌兔，嗟身世。百年寿，一春寐。虚费。争如满酌，流霞送醉。助四大聊壮神气。辨万化休论富贵。时时访，出谷道人游戏。戏效猖狂、物外高吟。庆滑辣、杯中美味。开怀抱，忘愁系。解其忿，挫其锐。遥致。青松皓鹤，绵绵度岁。
题刘松年中兴四将图
弘历（清代）

会稽栖后小康称，尝胆无心事中兴。万里长城谁自坏，一江天中竟奚凭。

操戈致恨同而异，折鼎终缘负且乘。千载霅溪传面貌，云台合并凛威棱。
施倅留饮题进帆
韩淲（宋代）

千里云涛十幅蒲，仙家吹梦入方壶。嫩香破蕊横枝处，镂雪敲冰画得无。
野亭三韵送钱员外
李端（唐代）

野菊开欲稀，寒泉流渐浅。幽人步林后，叹此年华晚。

倚杖送行云，寻思故山远。
萧五监丞新作堂成名曰知雄且赋彫章题之屋壁勉率芜恶以继高韵
祖无择（宋代）

况堂佳号尘游外，题壁新吟藻思春。朴素自持师老氏，清醒常戒鉴灵均。

穷通一致由知命，恬智相须合入神。因览君诗我颜厚，不能假日乐天真。
春望词四首·其二
薛涛（唐代）

揽草结同心，将以遗知音。
春愁正断绝，春鸟复哀吟。
题谢皆人诗后
沈用济（清代）

红桂飘香月露清，玉完天上奏瑶笙。白头弟子秋风里，来听霓裳第一声。
再用喜雨韵三首 其三
吴潜（宋代）

雨脚如奔冒远岑，须臾六合变层阴。坐回物物昭苏意，想见村村喜笑音。

翁诧稻粱营米栈，妇思裘褐拂衣砧。定知一熟酬诸愿，击壤歌中此感深。
秋日感愤二首
王令（宋代）

坐睨归鸿起自嗟，西风吹落泪痕斜。
聚书老懒堆尘楮，利剑寒酸蛰铁蛇。
自是卧龙犹戢角，浪嗟穴虎向生牙。
从来思掷班佣笔，况是西山旧有家。
送萧仲和往长沙见张钦夫
杨万里（宋代）

萧家伯氏难为兄，萧家仲氏难为弟。
御史子孙今有谁？眼中乃见此二士。
阿兄釆兰寿梅堂，阿弟束书参蜀张。
圣门九钥天为守，玉题密付蜀张手。
子到长沙渠门侬，为言真成一老翁。
功名妄念雪销了，只爱吟诗恼鱼鸟。
子归好在中秋前，看子新年胜故年。
和吴微明疏影横斜水清浅七咏韵
李吕（宋代）

斜入茅檐如有恨，高情每赖吟题遣。
要知调鼎会有时，且占寒溪照清浅。
老姊自镇海至
周瑛（明代）

小兜千里至，相见喜还悲。灯火怜今夕，仪容异昔时。

家贫供亿薄，行苦鬼神知。煮粥吾应会，焚须不敢辞。
风入松（杏花）
赵彦端（宋代）

传闻天上有星榆。历历谁居。淡烟暮拥红云暖，春寒乍有还无。作态似深又浅，多情要密还疏。

移尊环坐足相娱。醉影凭扶。江南归到虽怜晚，犹胜不见踟躇。尽拚绿阴青子，凭肩携手如初。
赠琴士邵邦杰
蔡元定（宋代）

五寸管能窥造化，七弦琴解写人心。平生不作麒麟梦，且听高山流水音。
即事 其二
阿克敦（清代）

丽人武事自称雄，短剑宽衣衬小弓。驰骤凭他执鞭者，空传果下是朱蒙。
次韵林仲山
释绍嵩（宋代）

午梦亦花湿，吟看不忍休。
白翻荞处雪，红压驿边楼。
砌冷虫喧座，江澄水浴秋。
看君有知已，铃阁想迟留。
选冠子
利登（宋代）

眉黛山分，靥朱星合，郁郁夜堂初见。芙蓉寄隐，豆蔻传香，便许初鬟偷剪。

迎夜易羞，欲晨先怯，风流楚楚未惯。正流苏帐掩，绿玉屏深，红香自暖。

谁信道、媚月难留，惊云易散，从此三桥路远。巢燕春归，剪花词在，难寄红题一片。

料想伊家，如今羞傍琴窗，慵题花院。但碧桃影下，应对流红自叹。
诚斋指檐头雪为诗材二首
袁说友（宋代）

使旌猎猎昼连宵，剩说吟边涌思飘。
晓枕已哦千树雪，夜船更思一溪瑶。
谁将春霰天然巧，来伴寒梅别样标。
赢得袁家僵卧者，开门今为好诗撩。
罗浮放歌
屈大均（明代）

罗浮山上梅花村，花开大者如玉盘。我昔化为一蝴蝶，五彩绡衣花作餐。

忽遇仙人萼绿华，相携共访葛洪家。凤凰楼倚扶桑树，琥珀杯流东海霞。

我心皎皎如秋月，光映寒潭无可说。临风时弄一弦琴，猿鸟啾啾悲枫林。

巢繇不为苍生起，坐使神州俱陆沉。
次东坡先生韵 其六
张孝祥（宋代）

我程可默数，中秋过江池。趁得江南米，新舂玉满箕。
感兴五首
欧阳修（宋代）

仕宦希寸禄，庶无饥寒迫。
读书事文章，本以代耕织。
学成颇自喜，禄厚愈多责。
挟山以超海，事有非其力。
君子贵量能，无轻食人食。
挽灵济宫邵以正真人
柯潜（明代）

虎殿当头儤直回，寻真穿破白云堆。只传子晋朝天去，不见苏云跨鹤来。

点易窗前空皓月，步虚坛上半苍苔。鬼神长护青龙剑，时有光芒映上台。